বিরাট কোহলির ৯২। কুলদীপ যাদবের হ্যাটট্রিক। পুজোর আগেই পুজোর আমেজ ফিরল ইডেন গার্ডেন্সে। সেই সঙ্গে বিরাট কোহলির ভারত ওয়ানডে সিরিজ জেতার দিকে আরও একধাপ এগিয়ে গেল।
ইডেনে কুলদীপের হ্যাটট্রিক দেখে ক্রিকেটপাগলদের স্মৃতিতে ক্ষণিকের তরে উঁকি দিয়ে গেলেন ২০০১-এর হরভজন সিংহ। সেই সিরিজে কত ঘটনাই না ঘটেছিল। টসের আগে স্টিভ ওয়াকে দাঁড় করিয়ে রেখেছিলেন সৌরভ গঙ্গোপাধ্যায়। ইডেনের বিখ্যাত টেস্টে ভাজ্জি হ্যাটট্রিক করেছিলেন। ভিভিএস লক্ষ্মণ (২৮১) ও রাহুল দ্রাবিড়ের (১৮০) স্বপ্নের ইনিংস। ইডেন কত ইতিহাসেরই না সাক্ষী। সেটা অবশ্য ছিল টেস্ট ম্যাচ। এটা ওয়ানডে। তফাত এটাই।
এদিনও কুলদীপ ভেল্কি দেখিয়ে ম্যাথু ওয়েড, অ্যাস্টন অ্যাগার ও কামিন্সকে তুলে নিলেন। অজিদের সামনে টার্গেট আরও পাহাড়প্রমাণ করে দিলেন তিনি। এদিন প্রথমে ব্যাট করে ভারত তোলে ২৫২ রান। কোহলি ফিরে যান নার্ভাস নাইন্টিতে। বাকিরা অবশ্য বেশিকিছু করতে পারেননি। চেন্নাইয়ে মহেন্দ্র সিংহ ধোনি ও হার্দিক পাণ্ড্যের ব্যাট কথা বলেছিল।
ক্রিকেটের নন্দনকাননে অবশ্য তাঁরা কেউই বড় রান করতে পারেননি। রান তাড়া করতে নেমে গোড়া থেকেই অস্ট্রেলিয়াকে চাপে রাখে ভারত। ডেভিড ওয়ার্নার ফিরে গেলেন মাত্র ১ রানে। স্টিভ স্মিথ (৫৯) আর শেষের দিকে স্টয়িনিস (৬২, অপরাজিত) লড়লেন। স্টয়িনিস যখন রুখে দাঁড়ালেন, ততক্ষণে অস্ট্রেলিয়া ম্যাচ থেকে হারিয়ে গিয়েছে। স্মিথ ফিরে যেতেই অজিদের স্বপ্ন শেষ হয়ে গিয়েছিল।
অজিদের হার ত্বরান্বিত করে দিলেন কুলদীপ। প্রাক্তন অজি অধিনায়ক মাইকেল ক্লার্ক বলেছিলেন, কুলদীপ যাদবকে খেলতে সমস্যা হচ্ছে অস্ট্রেলিয়ার। সেটাই দেখিয়ে দিলেন এই চায়নাম্যান বোলার। অস্ট্রেলিয়া শেষ হয়ে গেল ২০২ রানে।